משרד זליגסון גבריאלי ושות' – עורכי דין ועורכי פטנטים גאה להיות משרד עורכי הדין הוותיק והיוקרתי בישראל בתחום הקניין הרוחני. המשרד נוסד בשנת 1940 ע"י ד"ר ארנסט זליגסון, דור שלישי לעורכי דין שהתמחו בתחום הקניין הרוחני בגרמניה ומחלוצי תחום הקניין הרוחני בישראל.
בתחילת שנות ה-60, ייסדו ד"ר זליגסון ועו"ד ארנן גבריאלי את השותפות זליגסון גבריאלי ושות'. השניים הביאו לשינוי של ממש בהתייחסות המשפטית לתחום הקניין הרוחני בישראל ולקחו חלק מרכזי בפיתוח הפסיקה ועיצוב החקיקה בתחום זה. לאורך השנים ניהל המשרד רבים מהתיקים המרכזיים, שהשפיעו על עיצובן של ההלכות המנחות בתחום הקניין הרוחני בישראל. עו"ד ארנן גבריאלי כיהן, משך שנים, כחבר בוועדות חקיקה שונות בכנסת, שעסקו בניסוחם של החוקים העיקריים בתחום. לצד הפרקטיקה המשפטית, שימש גם כמרצה לדיני קניין רוחני באוניברסיטת תל-אביב ובמכללה למינהל.
עורכי הדין נחום ואהוד גבריאלי, דור שני למשפחת גבריאלי, הצטרפו לפירמה לפני למעלה מעשור והם ממשיכים בשמירת מסורת המצוינות המשפחתית שחרת המשרד על דגלו מיום היווסדו.
בשנת 1983 הצטרף למשרד עורך הפטנטים אלפרד טי, מעורכי הפטנטים המובילים והמנוסים בישראל, האחראי על מחלקת הפטנטים של המשרד. טי, בעל תואר שני בכימיה, הצטרף למשרד לאחר שצבר ניסיון רב בחברות "כור כימיקלים" ו"מכתשים".
כיום, בעשור השישי לקיומו, המשרד עוסק בתחום הקניין הרוחני על כל היבטיו, ובונה ללקוחותיו אסטרטגיה מקיפה להגנה על זכויות הקניין הרוחני שלהם, באמצעות סל השירותים הרחב שהוא מציע. סל השירותים כולל, בין היתר, מתן ייעוץ ראשוני לגבי היכולת להגן על המצאה, סמל, שם, עיצוב תעשייתי או יצירה; ליווי הלקוח ברישום פטנטים, סימני מסחר ומדגמים, בארץ ובעולם; אכיפת זכויות קניין רוחני שנרשמו באמצעות התדיינות משפטית. ההתדיינות, המקיפה את כל תחומי הקניין הרוחני, נעשית ע"י צוות הליטיגטורים המנוסה והמיומן של המשרד, בפני כל סוגי הערכאות המשפטיות. לצד פעילות אינטנסיבית זו, פועלת במשרד גם מחלקת פטנטים העוסקת בעריכת פטנטים ובייעוץ פטנטי ביחס לטכנולוגיות שונות.
משרד זליגסון גבריאלי ושות' זוכה להכרה והערכה בינלאומית בזכות השירותים המשפטיים המיטביים ובראשם שירותי הליטיגציה, שמעניק צוות עורכי הדין המיומן של המשרד ללקוחותיו, הכולל: ייעוץ טרום התדיינות; סעדים זמניים ובהם צווי מניעה במעמד צד אחד; ניהול הליכי משפט והופעה בערכאות ערעור ובכל סוגי ההתדיינות בפני בתי המשפט במדינת ישראל. במשך השנים ניהל המשרד בערכאות השונות, את רבים מהתיקים המרכזיים, שהשפיעו על עיצובן של ההלכות המנחות בתחום הקניין הרוחני בישראל.
צוות המשרד והעומדים בראשו נהנים ממוניטין רב שנים של מצוינות בתחום הקניין הרוחני בארץ ובעולם, בזכות הידע, הניסיון, היכולות המוכחות והמומחיות שצברו לאורך השנים. צוות עורכי הדין, עורכי הפטנטים ואנשי המקצוע הטכנולוגיים במשרד, הם בעלי מומחיות ניכרת בתחומים מגוונים כגון המצאות מכניות, טכנולוגיה כימית, פרמצבטיקה, מכשור רפואי, אופטיקה, אלקטרוניקה, תקשורת ותוכנה.
המשרד מייצג קשת רחבה של לקוחות מקומיים ובינלאומיים, ובהם לקוחות ישראלים שאותם מייצג המשרד מול השוק הישראלי והבינלאומי; ממציאים ישראלים שאותם מלווה המשרד בהגשת בקשות בינלאומיות לרישום פטנטים בחו"ל (PCT); וחברות זרות הפועלות בישראל. לאורך שנות פעילותו צבר המשרד מוניטין רב ובין לקוחותיו ניתן למנות חברות מובילות מכל תחומי המשק וחברות בינלאומיות. כן מייצג המשרד יוצרים מתחום המוזיקה, הבידור, האמנות והספרות ובכלל זה משמש כיועץ המשפטי החיצוני של האגודה המנהלת את זכויות היוצרים של מחברים מלחינים ומו"לים למוסיקה בישראל (אקו"ם).
גם היום, שומר המשרד על אופיו המשפחתי, ומבטיח שירות אישי ובלתי אמצעי של השותפים, המעורבים באופן הדוק בניהול תיקי הלקוחות.
זליגסון גבריאלי ושות' גאים להמשיך במסורת העמידה בסטנדרטים הגבוהים של העיסוק המשפטי בקניין הרוחני שהציב ד"ר ארנסט זליגסון בשנות ה-1940.